《猿峤》
宋代·傅翼

参差茅屋带村烟，驿路崎岖石岸边。风物尽成三谷景，溪山分断七闽天。

夜猿乘月悲霜树，秋石和云泻涧泉。谢守来游几千载，何人能为续佳篇。

作者简介：傅翼，字翼之，号甘圃，南城（今属江西）人。学于李觏。神宗熙宁六年（一○七三）进士。官终永丰令。有《甘圃集》，已佚。事见《直讲李先生文集》附录《直讲李先生门人录》。今录诗二首。